**Informatīvais ziņojums**

**„Par Latvijas Nacionālās bibliotēkas dalību Eiropas infrastruktūras savienošanas instrumenta *(Connecting Europe Facility) Telecom* programmas konkursā (CEF-TC-2018-1-EUropeana) atbalstītā projekta „Euroepana Kopējā Kultūra” īstenošanā”**

Kultūras ministrija sadarbībā ar Latvijas Nacionālo bibliotēku (turpmāk – Bibliotēka) ir sagatavojusi informatīvo ziņojumu „Par Latvijas Nacionālās bibliotēkas dalību Eiropas infrastruktūras savienošanas instrumenta *(Connecting Europe Facility) Telecom* programmas konkursā (CEF-TC-2018-1-Europeana) atbalstītā projekta „Europeana Kopējā Kultūra” īstenošanā” par atļauju uzņemties saistības un īstenot projektu „Europeana Kopējā Kultūra” *(„Europeana Common Culture”)* (turpmāk – projekts), kas ir atbalstīts Eiropas infrastruktūras savienošanas instrumenta *(Connecting Europe Facility) Telecom* programmas konkursā (CEF-TC-2018-1-Europeana) (turpmāk – programma).

Projekta nepieciešamības pamatojums:

Bibliotēka ir ilggadēja satura piegādātāja vienotai Eiropas kultūras mantojuma satura vietnei *Europeana* un savā ziņā veic nacionālā kultūras satura agregatora lomu, nodrošinot regulāru un automātisku gan Bibliotēkas, gan nedaudzu citu kultūras atmiņu institūciju ar autortiesībām neaizsargāta digitālā kultūras mantojuma satura piegādi, tomēr daļa kultūras iestāžu to nodrošina individuāli projektu veidā: Latvijas Nacionālā arhīva Vienotajā valsts arhīvu informācijas sistēmā (VVAIS) ir nodrošināta daļēja satura nodošana *Europeana*, izmantojot APEnet, savukārt muzeju Nacionālajā muzeju krājuma kopkatalogā (NMKK) digitalizēto saturu periodiski nodod *Europeana*, izmantojot ATHENA sistēmu. 2015.gadā SIA „Corporate Consulting” sagatavotajā ziņojumā „Koncepcijas izstrāde Kultūras mantojuma satura digitalizācijas programmai”, kas ir darbības programmas “Izaugsme un nodarbinātība” 2.2.1.specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.2.pasākuma „Kultūras mantojuma digitalizācija” un sekojošo Eiropas Reģionālās attīstības fonda finansēto projektu „Kultūras mantojuma satura digitalizācija (1.kārta)” un „Kultūras mantojuma satura digitalizācija (2.kārta)” izstrādes pamatdokuments, norādīta nepieciešamība attīstīt vienotu digitālā kultūras mantojuma satura piegādes kanālu, it īpaši par valsts finansējumu digitalizētā un ar autortiesībām neaizsargātā kultūras mantojuma nodošanai *Europeana*, tādejādi Latvijai iekļaujoties vienotajā digitālajā tirgū.

Projektu „Kultūras mantojuma satura digitalizācija (1.kārta)” un „Kultūras mantojuma satura digitalizācija (2.kārta)” viens no mērķiem ir nodrošināt plašāku Latvijas kultūras mantojuma pieejamību sabiedrībai digitālajā vidē, attīstot centralizētu atvērtu informācijas sistēmu platformu, kas tajā skaitā nodrošinātu kultūras mantojuma iekļaušanu *Europeana*. Tomēr blakus mērķtiecīgai un ilgtspējīgai kultūras mantojuma digitalizācijai un digitālā kultūras mantojuma vienotas pārvaldības un ilgtermiņa saglabāšanas nodrošināšanai, būtiska šajos projektos minētā virsmērķa sasniegšanai ir Bibliotēkas kā nacionālā agregatora un sadarbības ar *Europeana* kā digitālā satura izplatīšanas kanāla gala lietotājiem tālāka attīstīšana. Projekta darbības nepārklājas ar projektu „Kultūras mantojuma satura digitalizācija (1.kārta)” un „Kultūras mantojuma satura digitalizācija (2.kārta)” plānotajām darbībām.

Latvijai projekts nodrošina resursus nacionālā agregatora lomas stiprināšanai, nacionālā agregatora pakalpojumu piedāvājuma veidošanai Latvijas kultūras institūcijām, kā arī iespēju līdzdarboties Eiropas līmeņa aktivitātēs gan kopējas digitālā kultūras mantojuma infrastruktūras, gan pakalpojumu attīstībai, stiprināt kultūras nozares kapacitāti un attīstīt vienotu nacionālā līmeņa pakalpojumu kultūras satura savākšanai un piegādei *Euroepana.*

Projekta apraksts:

Projekta konsorciju veido 24 partneri, un vadošā projekta organizācija ir nodibinājums *Europeana*.

Projekta īstenošanas termiņš: no 2019.gada 1.janvāra līdz 2020.gada 30.jūnijam. Projekta granta līgums Nr. INEA/CEF/ICT/A2018/1633581 no nodibinājuma *Europeana* puses ir parakstīts 2019.gada 5.februārī.

Projekta mērķis ir attīstīt saskaņotu vidi nacionālo kultūras digitālo agregatoru sadarbībai, resursu un tehnisko līdzekļu koplietošanai, kā arī panākt vienošanos par kopīgiem standartiem un ieteikumiem nacionālo agregatoru starpā. Papildus tam, lai paplašinātu Eiropas digitālās bibliotēkas *Europeana* lietošanu un sasniegtu lielāku lietotāju apmierinātību, projekta rezultātā tiksnodrošināts augstākas kvalitātes digitālais saturs un metadati *Europeana*.

Lai izvērtētu un demonstrētu inovācijas satura savākšanai, projektā tiks realizēti konkrēti noteikta funkcionāla pielietojuma piemērošanas gadījumi. *Europeana* ierakstu atpazīstamības un indeksēšanas rezultātu uzlabošanai tiks veikti semantisko uzlabojumu eksperimenti ar nodomu padarīt ierakstus labāk meklējamus un noderīgākus dažādām lietotāju grupām. Tāpat projekts paredz īstenot bagātīgu pasākumu programmu, seminārus, treniņus, tiešsaistes aktivitātes un publikācijas *Europeana* atpazīstamības veicināšanai nacionālo kultūras mantojuma institūciju līmenī, iesaistot un tām līdzdarbojoties, kā arī stiprinot kultūras sektora kapacitāti.

Projekta finansēšana:

Projekta finansēšana ir balstīta uz līdzfinansēšanas principu  un saskaņā ar projekta granta līgumu programmas piešķirtais finansējums ir 75% apmērā no projekta attiecināmajām izmaksām. Projekta kopējais budžets ir 2 600 000 *euro*. Bibliotēkas finansējuma daļa projektā ir 57 994 *euro*, no kuriem programmas finansējums – 43 496 *euro*. Projektā plānoti izdevumi atlīdzībai – 51 794 *euro* un izdevumi pakalpojumiem un precēm – 6 200 *euro*, t.sk., programmas finansējums sadalās sekojoši:atlīdzībai – 37 296 *euro* un izdevumi pakalpojumiem un precēm – 6 200 *euro.*

Izdevumi 2019.gadā plānoti 36 246 *euro* apjomā, 2020.gadā – 21 748 *euro* apjomā.

Eiropas Komisijas piešķirtais finansējums 43 496 *euro* apmērā tiks ieskaitīts budžeta programmā 70.00.00 „Citu Eiropas Savienības politikas instrumentu projektu un pasākumu īstenošana”, tai skaitā 2019.gadā – 21 748 *euro* un 2020.gadā (noslēguma maksājums) – 21 748 *euro*.

Projekta īstenošanai nepieciešamais Bibliotēkas līdzfinansējuma apjoms no valsts budžeta ir 14 498 *euro*, kas pilnā apmērā nepieciešams 2019.gadā.

Projekts atbalsta Deklarācijas par Artura Krišjāņa Kariņa vadītā Ministru kabineta iecerēto darbību 156.punktā noteikto prioritāti par ilgtspējīgas Latvijas digitālā kultūras mantojuma infrastruktūras veidošanu un Latvijas Nacionālās digitālās bibliotēkas attīstīšanu.

Projekts tematiski atbilst Latvijas Nacionālā attīstības plāna 2014.–2020.gadam atbalstītajām attīstības prioritātēm un Bibliotēkas darbības stratēģijai 2019. – 2023.gadam, kurā kā viens no stratēģiskajiem Bibliotēkas darbības virzieniem ir izdalīts Bibliotēkas krājums digitālajā laikmetā. Tā vīzijā ir virzīts mērķis digitāli radītā mantojuma krājumu veidot reprezentatīvu un pēc starptautiski atzītiem principiem, kā arī digitālā krājuma kontekstā nojaukt robežas starp institūcijām, apvienojot arhīvu, muzeju un bibliotēku digitalizēto saturu. Kā viens no uzdevumiem stratēģijā ir virzīta datu veidošana kā būtiska pievienotā vērtība nacionālajam krājumam, kas kalpo ne vien ērtai un efektīvai pieejamības nodrošināšanai, bet arī pētniecībai. Projekts atbalsta arī stratēģijas virziena – Bibliotēku nozares attīstības virzītāja, vīzijā pausto, ka Bibliotēka Latvijas valsts pārvaldē pilda identitātes, atmiņas un zināšanu institūciju vienojošā centra lomu un palīdz virzīt labās prakses ieviešanu un attīstību nozarē.

Kultūras ministrijas 2019.gada budžetā nav brīvu finanšu līdzekļu priekšfinansējuma nodrošināšanai, un budžeta iestādes var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ja ir pieņemts attiecīgs Ministru kabineta lēmums (Likuma par budžetu un finanšu vadību 24.panta trešā daļa).

Ņemot vērā minēto, Kultūras ministrija sadarbībā ar Bibliotēku ir sagatavojusi informatīvajam ziņojumam pievienoto Ministru kabineta sēdes protokollēmuma projektu, kas paredz atbalstīt projekta „Europeana Kopējā Kultūra” īstenošanai nepieciešamo līdzfinansējumu 2019.gadā 14 498 *euro* apmērā.

Kultūras ministre D.Melbārde

 Vīza: Valsts sekretāre D.Vilsone

Bandere 67716006

Karina.Bandere@lnb.lv